जमशेदपुर. जिले के ग्रामीण इलाकों में वर्षों से पदस्थापित शिक्षकों के तबादले में कंप्यूटर की सहायता ली जाएगी। डीसी डाॅ. अमिताभ कौशल ने ऐसी योजना तबादले की प्रक्रिया को पारदर्शी बनाने के लिए बनाई है। तबादले के साथ-साथ हाल ही में बहाल हुए शिक्षकों की पोस्टिंग भी इसी तकनीक की सहायता से की जाएगी।
डीसी ने इस संबंध में उपायुक्त कार्यालय के जिला सूचना केंद्र (एनआईसी) को साॅफ्टवेयर विकसित करने का आदेश दिया है, जिसकी सहायता से शिक्षकों के तबादले व नए शिक्षकों की पोस्टिंग की जाएगी।
ग्रामीण इलाके के शिक्षक बार-बार कर रहे तबादले की मांग
जिले के 11 प्रखंड व चार नगर निकाय क्षेत्र में सरकारी और प्राथमिक विद्यालय हैं। इनमें डुमरिया, गुड़ाबांधा, घाटशिला, धालभूमगढ़ व पटमदा के सुदूरवर्ती गांवों में पदस्थापित शिक्षक पिछले कई वर्षों से तबादले की मांग कर रहे हैं। उनका कहना है कि इन इलाकों में शिक्षक 12 से 20 साल से पदस्थापित हैं। इसलिए उनका तबादला शहर अथवा गृह प्रखंड में किया जाए। तबादले की मांग को लेकर शिक्षक लगातार जनप्रतिनिधियों व सरकारी अधिकारियों से गुहार लगाते रहे हैं। शिक्षकों की मांग पर मानव संसाधन विकास विभाग की सचिव अाराधना पटनायक ने तबादले के आदेश डीसी सह जिला स्तरीय स्थापना समिति के चेयरमैन डॉ. अमिताभ कौशल को दिया है। इस आदेश के आलोक में प्रशासन तबादले की रणनीति बना रहा है।
चेयरमैन की देखरेख में होगा कार्य
तबादले की पूरी प्रक्रिया में जिला शिक्षा अधीक्षक (डीएसई) कार्यालय को अलग रखने की योजना बनाई गई है। डीएसई कार्यालय तबादले से संबंधित शिक्षकों का आवेदन जिला स्थापना समिति के समक्ष प्रस्तुत करेगा। वहीं, डीएसई कार्यालय को किसी तरह की अनुशंसा अथवा प्रस्ताव तैयार करने पर डीसी ने रोक लगा दी है। सारी प्रक्रिया जिला स्थापना समिति के सदस्य चेयरमैन की देखरेख में पूरी करेंगे। डीएसई कार्यालय के लगातार विवाद में रहने व उसके कर्मचारियों पर शिक्षकों से पैसे वसूली के लगातार आरोप लगते रहे हैं। इस कारण तबादले की प्रक्रिया से शिक्षा विभाग के अधिकारियों व कर्मचारियों को दूर रखा जा रहा है। इसी साल जनवरी में नवनियुक्त शिक्षकों की पोस्टिंग से डीसी ने जिला शिक्षा अधीक्षक कार्यालय को दूर रखा था। कंप्यूटर की सहायता से शिक्षकों की पोस्टिंग की गई थी।
नए शिक्षकों की पोस्टिंग का ये बनेगा आधार
एनआईसी की ओर से जो साॅफ्टवेयर बनाया जा रहा है, उसमे शिक्षकों के गृह पंचायत व गृह प्रखंड को पहला आधार बनाया जाएगा। शिक्षिकाओं की पोस्टिंग उनके घर के नजदीक किसी वैसे स्कूल में की जाएगी जहां पद रिक्त हैं। जिन शिक्षकों का गृह जिला पूर्वी सिंहभूम नहीं है उन्हें जिला के किसी भी स्कूल में पदस्थापित किया जाएगा। शिक्षिकाएं जो दूसरे जिले की हैं उनकी पोस्टिंग जिले के किसी प्रखंड मुख्यालय अथवा शहर के समीप किसी गांव में की जाएगी।
तबादले में ये बनेगा मुख्य आधार
उपायुक्त कार्यालय से मिली जानकारी के अनुसार, शिक्षकों के तबादला के संबंध में जो साॅफ्टवेयर बनाया जा रहा उसमें शिक्षकों की उम्र, मेडिकल रिपोर्ट, माता-पिता, पत्नी और बच्चों की मेडिकल रिपोर्ट को आधार बनाया जाएगा। साथ ही शिक्षक व शिक्षिकाओं के गृह प्रखंड को भी प्राथमिकता दी जाएगी। शिक्षकों की सूची तैयार करने के बाद जिला स्तरीय स्थापना समिति उसे अनुमोदित करेगी। इसके बाद आदेश जारी किया जाएगा। यह सारी प्रक्रिया जनवरी के पहले सप्ताह तक पूरी कर ली जाएगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva